*Նախագիծ*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

մարտի 2020 թվականի N - Լ

**ԿՈՐՈՆԱՎԻՐՈՒՍԻ ՏՆՏԵՍԱԿԱՆ ՀԵՏԵՎԱՆՔՆԵՐԻ ՉԵԶՈՔԱՑՄԱՆ ՀԻՆԳԵՐՈՐԴ ՄԻՋՈՑԱՌՈՒՄԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով Հայաստանի Հանրապետության Սահմանադրության 146-րդ հոդվածի 4-րդ մասը՝ Հայաստանի Հանրապետության կառավարությունը ո ր ո շ ու մ է.

1. Հաստատել կորոնավիրուսի տնտեսական հետևանքների չեզոքացման հինգերորդ միջոցառումը՝ համաձայն հավելվածի։
2. Հանձնարարել Էկոնոմիկայի նախարար Տիգրան Խաչատրյանին և Աշխատանքի և սոցիալական հարցերի նախարար Զարուհի Բաթոյանին՝ մինչև ս.թ. մարտի 31-ը ներկայացնել սույն որոշմամբ սահմանված միանվագ դրամաշնորհի տրամադրման կարգ:

|  |  |
| --- | --- |
| **Հայաստանի Հանրապետության վարչապետ** | **Ն. Փաշինյան** |
| 2020 թ. մարտի  Երևան |  |

**Հավելված**

**ՀՀ կառավարության 2020 թվականի**

**մարտի -ի N Լ որոշման**

**ԿՈՐՈՆԱՎԻՐՈՒՍԻ ՏՆՏԵՍԱԿԱՆ ՀԵՏԵՎԱՆՔՆԵՐԻ ՉԵԶՈՔԱՑՄԱՆ ՀԻՆԳԵՐՈՐԴ ՄԻՋՈՑԱՌՈՒՄԸ**

1. Միջոցառման նպատակն է օժանդակել կորոնավիրուսի տարածման հետևանքով ՀՀ առանձին տնտեսավարողների մոտ առաջացած դժվարությունների հետևանքով արդյունավետ աշխատատեղերի պահպանությանը:
2. Միջոցառման շահառու հանդիսանում են այն տնտեսավարողները (բացառությամբ՝ բանկերի, վարկային կազմակերպությունների, գրավատների և ապահովագրական ընկերությունների, արտարժույթի փոխանակման կետեր, արժեթղթերի առք ու վաճառքով զբաղվող կազմակերպություններ, ներդրումային կազմակերպություններ, ներդրումային ֆոնդեր, վիճակախաղերի և շահումով խաղերի կազմակերպիչներ և այլ նմանատիպ գործունեություն ծավալողները), որոնք 01.01.2020 թվականից մինչև 01.04.2020 թվականն ընկած ժամանակահատվածում անընդհատ ունեցել են 2-ից մինչև 50 վարձու աշխատակից և նշված ընկերությունների վճարված աշխատավարձի փաստացի ֆոնդը չի նվազել նշված ժամանակահատվածում: Ընդ որում տնտեսավարողների աշխատակիցների քանակի և աշխատավարձի ֆոնդի հաշվարկներում չեն ներառվում 26.03.2020 թվականից մինչև 01.04.2020 թվականն ընկած ժամանակահատվածում ավելացված աշխատողների քանակը, ավելացված աշխատավարձային ֆոնդը:
3. Սույն միջոցառման շահառուներին տրամադրվում է միանվագ դրամաշնորհ:
4. Միանվագ դրամաշնորհի չափը հաշվարկվում է հետևյալ բանաձևով.

ԱՉ=(ԱՀ:ԱՔ)\*(ԱՔ:5)

որտեղ՝

**ԱՉ** – պետության կողմից տրամադրվող **աջակցության չափն է**

**ԱՀ** – կազմակերպության բոլոր աշխատողների **աշխատավարձերի հանրագումարն է**

**ԱՔ** – կազմակերպության **աշխատողների քանակն է**

Ընդ որում (ԱՔ:5) բանաձևը կլորացվում է դեպի ներքև:

1. Սույն հավելվածի 5-րդ կետում նշված բանաձևը հաշվարկվում է հետևյալ կերպ.
   1. մինչև 5 աշխատակից ունեցող տնտեսավարողների պարագայում տնտեսավարողին տրամադրվող աջակցության չափը որոշելու համար մեկ ամսվա աշխատավարձի ֆոնդը բաժանվում է աշխատակիցների թվին,
   2. 5 և ավել աշխատակից ունեցող տնտեսավարողների պարագայում տնտեսավարողին տրամադրվող աջակցության չափը որոշելու համար՝

ա) հաշվարկվում է ընկերության ամսական միջին աշխատավարձի չափը, այսինքն՝ մեկ ամսվա աշխատավարձի ֆոնդը բաժանած աշխատակիցների թվին,

բ) հաշվարկվում է աշխատակիցների ընդհանուր թվի մեկ հինգերորդ մասը, այսինքն՝ աշխատակիցների ընդհանուր թիվը բաժանվում է 5-ի՝ կլորացումով դեպի ներքև,

գ) հաշվարկվում է սույն ենթակետի ա) և բ) պարբերությունների արդյունքների արտադրյալը:

|  |  |
| --- | --- |
| **Հայաստանի Հանրապետության վարչապետի աշխատակազմի ղեկավար** | **Է. Աղաջանյան** |

**ՀԻՄՆԱՎՈՐՈՒՄ**

**«Կորոնավիրուսի հետևանքների հակազդման միջոցառումների չորրորդ ծրագիրը հաստատելու մասին» Հայաստանի Հանրապետության կառավարության որոշման ընդունման**

1. **Ընթացիկ իրավիճակը և իրավական ակտի ընդունման անհրաժեշտությունը.**

Կորոնավիրուսի համաճարակի տարածմանը հակազդելու, դրա հետագա տարածումը կանխարգելելու հրամայականով պայմանավորված ՀՀ կառավարությունը 2020թ. մարտի 16-ին ընդունեց որոշում Հայաստանի Հայաստանում 30 օր ժամկետով արտակարգ դրություն հայտարարելու վերաբերյալ: Որոշման համաձայն Հայաստանի Հանրապետությունում մեկ ամսով՝ մինչև 2020թ. ապրիլի 16-ը կիրառվել են մի շարք սահմանափակումներ, այդ թվում՝ արտակարգ դրության պարետի ցուցումով:

Կորոնավիրուսի տարածման կանխարգելման նպատակով ինչպես աշխարհի շատ երկրներում, Հայաստանում ևս սահմանափակվել կամ որոշ դեպքերում ամբողջովին դադարեցվել է մի շարք տնտեսավարողների գործունեությունը, ինչը հանգեցրել է բացասական հետևանքների բազմաթիվ տնտեսավարողների մոտ: Հաշվի առնելով կորոնավիրուսի տարածման հետևանքով տնտեսավարողների մոտ գոյացած դժվարությունները և նպատակ ունենալով օժանդակել վերջիններիս գործունեության շարունակականությունը արդյունավետ աշխատատեղերի պահպանման միջոցով՝ ՀՀ կառավարությունը մշակել է այս ծրագիրը:

1. **Առաջարկվող կարգավորման բնույթը**

Ներկայացնող նախագծով առաջարկվում է ընդունել աջակցության ծրագիր, որն ուղղված է լինելու այն տնտեսավարողներին (բացառությամբ՝ բանկերի, վարկային կազմակերպությունների, գրավատների և ապահովագրական ընկերությունների, արտարժույթի փոխանակման կետեր, արժեթղթերի առք ու վաճառքով զբաղվող կազմակերպություններ, ներդրումային կազմակերպություններ, ներդրումային ֆոնդեր, վիճակախաղերի և շահումով խաղերի կազմակերպիչներ և այլ նմանատիպ գործունեություն ծավալողները), որոնք 01.01.2020 թվականից մինչև 01.04.2020 թվականն ընկած ժամանակահատվածում անընդհատ ունեցել են 2-ից մինչև 50 վարձու աշխատակից և նշված ընկերությունների վճարված աշխատավարձի փաստացի ֆոնդը չի նվազել նշված ժամանակահատվածում:

Աջակցության ծրագրի շրջանակներում տրամադրվելու է միանվագ դրամաշնորհ:

1. **Ակնկալվող արդյունքը**

Ներկայացված իրավական ակտի նախագծի ընդունման արդյունքում կտրամադրվի մեկանգամյա աջակցություն առանձին տնտեսավարողներին արդյունավետ աշխատատեղերի պահպանության նպատակով: